**Szakdolgozat-készítés folyamata**

**1. Témák meghirdetése, kiválasztása:**

A [meghirdetett szakdolgozat-témák listájábó](https://drive.google.com/file/d/1MZmJwYtgsdY75vE18tVvnCzi78FyDkd-/view?usp=sharing)l (weboldalról letölthető link és faliújság) választhatnak a hallgatók. Ezen kívül a hallgató bármilyen ipari témát is választhat. Duális hallgatók esetén ez prioritás. Ebben az esetben a téma címével az üzemi konzulenst is ki kell jelölni. A jó témaválasztás már fél siker! A hallgató nevét, a szakdolgozat címét, a konzulens nevét és e-mail címét e-mailben kell elküldeni a Savaria Műszaki Intézet titkárságára (ta@inf.elte.hu). Az intézet által meghirdetett téma választása esetén a belső konzulens neve, ipari téma esetén pedig az üzemi konzulens neve küldendő el.

Határidő: őszi szorgalmi időszak 14. héten hétfő

**2. „Szakdolgozat konzultáció” c. tantárgy felvétele, valamint témavezető és üzemi konzulens kijelölése:**

A „Szakdolgozat konzultáció” c. tantárgy felvétele a tavaszi szemeszter tantárgyainak felvételével egy időben történik. A témavezető egyetemi oktató, akinek a személye a „Szakdolgozat konzultáció” c. tantárgy felvétele után válik véglegessé. A duális hallgatók mellé legkésőbb az 5. szemesztert követő vállalati gyakorlaton jelöl ki a cégük üzemi konzulenst (ez célszerűen úgy is történhet, hogy a duális hallgató felkéri a választott témájával foglalkozó szakembert, amit az illetékes vezető jóváhagy). Üzemi konzulens estében kívánalom a felsőfokú műszaki-gazdasági végzettség!

Határidő: tavaszi szorgalmi időszak eleji regisztrációs héten péntek

**3. Szakdolgozat témabejelentő beadása:**

A szakdolgozat témabejelentő beadása elektronikus kérvény formájában történik a Neptun felületén. A Szakdolgozat témabejelentő elkészítése a hallgató feladata, aki az elkészítés során együttműködik a témavezetővel és az üzemi konzulenssel. A témabejelentő kérvényt a témavezető hagyja jóvá. A Neptunból kinyomtatott témabejelentőt a hallgató megőrzi és majd a szakdolgozat elkészítésekor abba bekötteti.

Határidő: tavaszi szorgalmi időszak 3. héten szerda

**4. „Szakdolgozati konzultációt igazoló lap” kiállítása:**

A „Szakdolgozati konzultációt igazoló lap” (*G-1. melléklet*) első oldalán lévő adatokat a hallgatónak kell kitöltenie és az első konzultáció alkalmával be kell mutatnia a témavezetőnek jóváhagyásra. A lapot a hallgatónak minden alkalommal vinnie kell a konzultációra és a témavezetőnek aláírásával igazolnia kell a konzultációt.

Határidő: tavaszi szorgalmi időszak 3. héten szerda

**5. „Szakdolgozat-feladat kiírás (BSc)” c. feladatlap elkészítése:**

A szakdolgozat-feladat kiírást a *G-2. melléklet* szerinti nyomtatványon kell 3 eredeti példányban elkészíteni. A szakdolgozat-feladat kiírás elkészítése a témavezető feladata, aki a szakdolgozat-feladat kiírás elkészítése során együttműködik az üzemi konzulenssel és a hallgatóval. A szakdolgozat-feladat kiírást a szakfelelős hagyja jóvá a leadási határidőt követő egy héten belül.

Határidő: tavaszi szorgalmi időszak 3. héten péntek

**6. Titoktartás dokumentálása (ha szükséges):**

Akkor szükséges, ha a szakdolgozat-feladat készítésnek helyet adó külső partner korlátozott hozzáférésű kezelést ír elő. Ekkor az érintetteknek „Titoktartási nyilatkozat”-ot (*G-3. melléklet*) kell aláírnia.

Határidő: tavaszi szorgalmi időszak 4. héten péntek

**7. Irodalomkutatás a szakdolgozat témájában, „Szakdolgozat konzultáció” c. tantárgy aláírása:**

A szakirodalomi áttekintés és elemzésnek (irodalomkutatásnak) legalább 60%-ban kell elkészülnie, és azt a témavezetőnek plágiumvizsgálatnak kell alávetni.

A „Szakdolgozat konzultáció” c. tantárgy aláírásának feltételei:

* részvétel legalább négy konzultáción;
* jóváhagyott „Szakdolgozat- téma bejelentő” c. dokumentum;
* jóváhagyott „Szakdolgozat-feladat kiírás (BSc)” c. feladatlap;
* a szakdolgozat tartalmi és formai követelményeinek ismerete (*G-4. melléklet*) – a követelmények betartásának hiányában az Intézet megtagadhatja a dolgozat befogadását;
* a legalább 60%-ban elkészült, és plágiumvizsgálatnak alávetett irodalomkutatás bemutatása.

Határidő: tavaszi szorgalmi időszak 13. héten péntek

**8. „Szakdolgozat készítés” c. tantárgy felvétele:**

A „Szakdolgozat készítés” c. tantárgy felvétele az őszi szemeszter tantárgyainak felvételével egy időben történik. A duális hallgatók a feladataikat alapvetően a 6. szemesztert követő vállalati gyakorlaton végzik.

Határidő: őszi szorgalmi időszak eleji regisztrációs héten péntek

**9. „Szakdolgozat készítése” c. tantárgy aláírása:**

A „Szakdolgozat készítése” c. tantárgy aláírásának feltételei:

* részvétel legalább négy konzultáción;
* az érdemi munka elkezdése a szakdolgozat minden feladatánál;
* a legalább 60%-ban elkészült szakdolgozat bemutatása;
* a „Szakdolgozati konzultációt igazoló lap” leadása, minden konzultációs alkalom igazolásával.

Határidő: őszi szorgalmi időszak 7. héten péntek

**10. Szakdolgozat véleményezése, beadása, záróvizsgára jelentkezés:**

A duális hallgatóknak a szakdolgozatot a 7. szemesztert követő vállalati gyakorlaton kell befejezniük. A nyomtatás és kötés előtt a 100%-ban kész, plágiumvizsgált szakdolgozatot bemutatják a témavezetőnek és az üzemi konzulensnek. A témavezető és az üzemi konzulens javaslatot tesz a hallgatónak a szakdolgozat kifogásolható részeinek javítására.

*Megjegyzés: Nem kötelező elvárás, de aki él vele, nagymértékben segíti a szakdolgozat eredményességét.*

A szakdolgozatot az SMI titkárságán kell leadni. Amit be kell adni:

* bekötött szakdolgozat (1 példányban);
* CD/DVD, 1db: amin rajta van a szakdolgozat szerkeszthető és nem szerkeszthető formátumban, kívül a hallgató azonosítójával (pl. név\_neptunkód.docx és név\_neptunkód.pdf). Ennek célszerű elhelyezési módja a könyv borítójához erősített tasakban.

Jelentkezés a záróvizsgára Neptunon keresztül történik.

Határidő: őszi szorgalmi időszak 13. héten hétfő (a tavaszi félévben kezdődő mesterképzésre jelentkező hallgatóknak).

Határidő: őszi vizsgaidőszak 1. héten hétfő (mesterképzésre azonnal nem jelentkező hallgatóknak).

**11. Szakdolgozat témavezetői és üzemi konzulensi értékelése, bírálata:**

A szakdolgozat értékelésének a *G-5. melléklet* szerint, ami azt is tartalmazza, hogy ha szöveges bírálat is készül, annak hogyan kell elkészülnie.

Határidő: őszi vizsgaidőszak 1. héten péntek (a tavaszi félévben kezdődő mesterképzésre jelentkező hallgatóknak).

Határidő: őszi vizsgaidőszak 4. héten péntek (mesterképzésre azonnal nem jelentkező hallgatóknak).

**12. Szakdolgozat védés, záróvizsga, diplomaátadó ünnepség:**

A szakdolgozat védésre és a záróvizsgára egy napon kerül sor. A szakdolgozat védés megelőzi a záróvizsgát, amit a hallgató sikeres szakdolgozat védés esetén tehet.

Időpont: őszi vizsgaidőszak 3. héten péntek (a tavaszi félévben kezdődő mesterképzésre jelentkező hallgatóknak).

Időpont: őszi vizsgaidőszak 6. héten (mesterképzésre azonnal nem jelentkező hallgatóknak).

A diplomaátadó ünnepségre február első felében kerül sor.

Prof. Dr. Kollár László

egyetemi tanár, szakfelelős